JR รุกประมูลงาน “วางระบบ-สื่อสารโทรคมนาคม” 1.9 พันล้าน ดันงบปี 66 โตรอบใหม่
JR ส่งสัญญาณปี 66 เข้าโหมดเติบโตรอบใหม่ รายได้โต 15-20% โชว์งานในมือกว่า 1 หมื่นล้าน หนุนธุรกิจช่วง 3-5 ปีข้างหน้าโตก้าวกระโดด พร้อมลุยประมูลงานใหม่ “รับเหมาวางระบบไฟฟ้า-วางระบบสื่อสาร” 1,900 ล้านบาท
JR ส่งสัญญาณปี 66 เข้าโหมดเติบโตรอบใหม่ รายได้โต 15-20% โชว์งานในมือกว่า 1 หมื่นล้าน หนุนธุรกิจช่วง 3-5 ปีข้างหน้าโตก้าวกระโดด พร้อมลุยประมูลงานใหม่ “รับเหมาวางระบบไฟฟ้า-วางระบบสื่อสาร” 1,900 ล้านบาท
27 ก.พ. 2566

นายจรัญ วิวัฒน์เจษฎาวุฒิ ประธานเจ้าหน้าที่ บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR เปิดเผยว่า แผนการดำเนินงานในปี 2565 บริษัทฯตั้งเป้าหมายรายได้เติบโต 15-20% เทียบกับปีที่ผ่านมา โดยได้รับปัจจัยหนุนจากงานในมือรอรับรู้รายได้ (Backlog) ที่มีกว่า  10,604.14 ล้านบาท  สนับสนุนธุรกิจในช่วง 3-5 ปีข้างหน้าเติบโตก้าวกระโดด และมีแผนที่จะประมูลงานใหม่เพิ่มประมาณ 1,900 ล้านบาท ในปีนี้ โดยส่วนใหญ่เป็นงานธุรกิจรับเหมาวางระบบไฟฟ้า และวางระบบสื่อสารโทรคมนาคม และเทคโนโลยีสารสนเทศ
“จากงานในมือที่มีมูลค่ากว่า 10,000 ล้านบาท สูงสุดเป็นประวัติการณ์ ทำให้ธุรกิจของ JR เข้าสู่โหมดเติบโตรอบใหม่ จากในช่วงที่ผ่านมาได้รับผลกระทบจากสถานการณ์แพร่ระบาดไวรัสโควิด-19 และปัญหาน้ำท่วม ทำให้เป็นอุปสรรคในการเข้าไซต์งานก่อสร้าง อีกทั้งยังทำให้งานประมูลของภาครัฐและเอกชนมีการชะลอออกไป อย่างไรก็ตาม จากสถานการณ์ที่คลี่คลาย ทำให้ทุกอย่างกลับเข้าสู่ภาวะปกติ สามารถส่งมอบงานได้ตามแผน และได้งานประมูลใหม่ ทำให้ทิศทางธุรกิจกลับมาเติบโตอย่างแข็งแกร่ง”
โดยในปี 2566 รายได้ส่วนใหญ่จะมาจากการรับรู้รายได้โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการตามแนวรถไฟฟ้าสายสีเหลือง ช่วงแยกลำสาลี-ถนนเทพารักษ์ และโครงการเปลี่ยนระบบสายไฟฟ้าลงใต้ดินโครงการตามแนวรถไฟฟ้าสายสีชมพูเป็นหลัก
ส่วนโครงการสถานีชาร์จไฟฟ้าที่ทำร่วมกับบริษัท พลังงานบริสุทธิ์ จำกัด (มหาชน) (EA) ในปีที่ผ่านมา ดำเนินการไปแล้ว 28 สถานี ลงทุนเฉลี่ย 2-5 ล้านบาท โดยในปี 2566 คาดว่าจะสามารถดำเนินการได้มากกว่า 50 จุด  ปัจจุบันได้มีการยื่นประมูลงานของการไฟฟ้าฝ่ายผลิตแห่งประเทศไทย (กฟผ.) ที่เขื่อนภูมิพล ร่วมกับบริษัทซีเมนส์ มูลค่างานกว่า 1,000 ล้านบาท และอยู่ระหว่างรอการเปิดซองทางด้านเทคนิค อีกทั้งยังมีการขยายงานไปยังธุรกิจด้านปิโตรเคมี ช่วงปลายปีที่ผ่านมาได้มีการเซ็นสัญญาร่วมกับบริษัท ไทยออยล์ จำกัด (มหาชน) (TOP) มูลค่าประมาณ 80 ล้านบาท
ขณะที่ผลการดำเนินงานของบริษัทฯในปี 2565 มีรายได้รวม 1,885.74 ล้านบาท กำไรสุทธิ 149.47 ล้านบาท โดยที่ประชุมคณะกรรมการบริษัทฯมีมติอนุมัติจ่ายปันผลเป็นเงินสดในอัตรา 0.09 บาท/หุ้น ขึ้นเครื่องหมาย XD วันที่ 20 เมษายน 2566 และจ่ายปันผล วันที่ 9 พฤษภาคม 2566